George Clinton
        
         (artist)
Store norske leksikon,Kunst og estetikk,Musikk,Populærmusikk,Soul  og R&B,Internasjonal soul og R&B
George Clinton er en amerikansk sanger, låtskriver og keyboardist. Han var en forgrunnsfigur og stilskaper innen funkmusikken i 1970-årene, kjent for sine originale sceneshow med outrerte kostymer. Clinton har hatt stor innflytelse på mange andre artister, ikke minst innen rapmusikken. Hans blanding av polyrytmikk, psykedelisk gitar, blåsere, synthesizere, vokalharmonier og sprø tekster har influert artister som Prince, Public Enemy, Dr. Dre og Red Hot Chili Peppers.
The Parliaments Clinton vokste fra 1949 opp i Plainfield i New Jersey og startet i Newark i 1955 doowopgruppa The Parliaments. Da de fikk en USA-hit i 1967 med soulsangen (I Wanna) Testify, besto de av vokalistene Clinton, Ray Davis, Clarence «Fuzzy» Haskins, Calvin Simon og Grady Thomas. Funkadelic Året etter dannet de Funkadelic sammen med keyboardisten Bernie Worrell, gitaristen Eddie Hazel, trommeslageren Ramon «Tiki» Fulwood, gitaristen Lucius «Tawl» Ross, bassisten «Billy Bass» Nelson og organisten Mickey Atkins. De albumdebuterte i 1970 med Funkadelic, som ble etterfulgt av banebrytende og småpsykedeliske funkplater som:  Free Your Mind...And Your Ass Will Follow (1970)  Maggot Brain (1971)  America Eats Its Young (1972)  Cosmic Slop (1973)  Funkadelics største kommersielle suksesser er One Nation Under A Groove (1978) og Uncle Jam Wants You (1979). Parliament Sammen med medlemmene av Funkadelic (minus Atkins) samt gitaristen Garry Shider og trommeslageren Tyrone Lampkin startet George Clinton i 1970 bandet Parliament, som ga ut plater parallelt med Funkadelic og fikk to Topp 20-hits i USA: Tear The Roof Off The Sucker (1976) og Flash Light (1978). Parliaments tre første album er:  Osmium (1970)  Up For The Down Stroke (1974)  Chocolate City (1975)  Parliament nådde Topp 30 i USA med følgende album:  Mothership Connection (1976)  The Clones Of Dr. Funkenstein (1976)  Live: P-Funk Earth Tour (1977)  Funkentelechy Vs. The Placebo Syndrome (1977)  Motor-Booty Affair (1978)  Totalt har over 40 musikere spilt i Clintons grupper, med bassisten Bootsy Collins og saksofonisten Maceo Parker som de mest kjente. Begge hadde spilt med James Brown. P-Funk All Stars I 1982 oppløste Clinton både Funkadelic og Parliament etter mye indre strid, og solokarrieren begynte med Computer Games (1982). Under navnet P-Funk All Stars begynte han fra 1994 å turnere med tidligere medlemmer av sine grupper, og albumet T.A.P.O.A.F.O.M. (The Awsome Power Of A Fully Operational Mothership) fra 1996 ble en kritikersuksess. Både Funkadelic og Parliament ble innvalgt i Rock'n'Roll Hall of Fame i 1997. Siden har P-Funk All Stars turnert verden rundt og nytt stor anerkjennelse. Les mer i Store norske leksikon funk doowop